Markerer én måned med protester i Hong Kong
Den 22. september tok studenter i Hong Kong til gatene i fredelige protester mot manglende demokrati. Den 28. september fyrte opprørspoliti av 87 runder med tåregass mot demonstranter i Hongkongs gater. Det feilslåtte forsøket på å fjerne demonstrantene i den tidligere britiske kolonien førte til enorm oppslutning om demokratiforkjempernes sak. Titusenvis av sympatisører tok til gatene, og en folkebevegelse var i gang. Nå, én måned senere, planlegges det nye demonstrasjoner. Mellom barrikader og telt, nær regjeringskvartalet og finansdistriktet i Hongkong, skal 28. september markeres med 87 sekunders stillhet klokka 10.57 norsk tid tirsdag. Demonstrantene krever frie valg. Kinesiske myndigheters forhåndsgodkjenning av kandidater til byregjeringen i Hongkong i 2017 er et sentralt tema. Så langt har ikke samtaler mellom myndighetene og demonstrantene nådd fram.
I dag er det én måned siden de fredelige protestene i Hong Kong eskalerte til en folkebevegelse med krav om mer demokrati.